****

**И Н Ф О Р М А Ц И Я ЗА Д Е Й Н О С Т Т А**

**на НЧ „Ахинора – 2006 год.“ през 2019 година**

През 2019 год. дейността на Нч „Ахинора-2006 г.“ отново бе богата и разнообразна. Всичко, което беше заложено в годишния план, бе изпълнено.

**Членски състав и членски внос**

В началото на 2019 год. читалището имаше 113 членове – 97 действителни и 6 почетни. През годината отпаднаха 8 – 3 починали /Анка Гьонева, Таньо Танев и Николинка Иванова / и 6 поради старост и болести /Анатолий Петров, Ганка Тодорова – в хоспис, Ганчо Иванов, Елка Петкова, Стоян Стоянов и Стоянка Стоянова - със сериозни здравословни проблеми/. Но бяха приети нови 7 членове / Недка Иванова, Тотьо Иванов, Ганчо Ганчев, Радка Ганчева, Христина Куртова, Янка Енева и Тотка Иванова. Всички новоприети членове се включиха в читалищната дейност. В края на 2019 год. ***Нч „Ахинора – 2006 год.“ наброява 113 членове – 96 действителни и 6 почетни.*** Събран членски внос 194 лв. – от кв. №115 до кв. 221 /кв. книга №11/.

**Читалищен персонал**

През 2019 год. НЧ „Ахинора – 2006 г.“ бе на ¾ субсидирана бройка. ***Това, както и липсата на материална база, стана причина читалищният секретар Стефка Антонова отново да бъде назначена на граждански договор.*** Тя натрупа богат организаторски опит, с желание и лекота изпълнява своите задължения. Изключителни са заслугите й при подготовката и провеждането на Третия национален фолклорен събор „С мирис на теменуги“ и на празника на Сборна детска формация „Веселите яворовчета“. Тя успешно придвижи документите за паметника на загиналите във войните за национално обединение яворовци, компетентно поддържа профила на читалището в социалните мрежи и осъществява непрекъснат контакт с културните институции в Стара Загора. Нейно дело са оригиналните и красиви рекламни материали за различните читалищни прояви.

**Клубовете**

През отчетния период дейността на читалището бе съсредоточена най-вече в клубовете. За съжаление клубът на мъжете преустанови своята дейност – много починаха, други се разболяха. Останалите посещават сбирките на Дамски клуб „Ахинора“ и се включват в читалищните прояви. Клубът на жените обаче си оставя най-работещата структура в читалището. Сбирките се провеждат ежеседмично. На тях се прави преглед на периодичния печат и на кореспонденцията, провеждат се нравствени, патриотични, здравни и развлекателни беседи, представят се книги, честват се рождени и именни дни, планират се предстоящите читалищни прояви, а след провеждането им се споделят впечатления от тях. През 2019 год. бяха проведени 45 сбирки. На тях бяха обсъдени всички броеве на вестниците „Ахинора“, „Екзархантимовска светлина“, „Наше село“ и „Народен лечител“. Бяха представени броевете на сп. „Птици в нощта“ и „Картини с думи и багри“, сборниците „Ахинора“, „Някой докосна душата ми“ и „Здрави и слаби“, поемата на Иван Костов „Сирачето на гробищата“, поемата на Петко Гъбев „У един мъж две жени“, разказа на Стефанка Мирчева „Вълшебната флейта“, стихове на чирпанския поет Ангел Кроснев и др. През месец април дамите от клуба се включиха в маратона на четенето. В началото на всеки месец се набелязваха бележитите годишнини и на някои от тях /Васил Левски, Христо Ботев, Ангел Каралийчев, Райна Княгиня, Елин Пелин, Иван Вазов, Чудомир, Н. Й. Вапцаров, Шипченската епопея, Надежда Захариева, Кирил Христов, Павел Вежинов, Димитър Шишманов и други / бяха посветени отделни сбирки. Специална сбирка бе посветена на Юлиан Вучков, Никола Георгиев, Любомир Левчев и Стефан Данаилов. Бяха проведени много беседи:

**Патриотични:** „Той умря, за да живее“, „Денят на Ботев и падналите за свободата на България“, „Малко известни данни за Съединението“, „Девети септември 1944 год. – дата, която продължава да разделя българите“, Етнографският комплекс „Дамасцена“, „Кръстова гора – Българският Йерусалим“ и др.;

**Нравствени:** “Моралната жестокост“, „Има ли непростими неща“, „Съдби човешки“, „За ползата и вредата от клюките“, „Приказката, наречена детство“, „Грета Тунберг и нейната „мисия“, „Който завижда, прави и мисли зло на другите, му се връща“ и други притчи за семейството.

**Здравни**: “За ползата от солената вода“, Лечебните свойства на целината и джинджифила“ „Как да контролираме нивото но холестерола“, „Бял или черен хляб“, „Навици, които ни състаряват“, „Хранене според кръвната група“, „Лекарят съветва“, „Как да намалим риска от инсулт“ и др.

**Развлекателни:** „Шокиращи мистерии, които няма да бъдат разгадани“, „Какви са били като млади най-влиятелните в политиката“, „Притчи за любовта“, „Велики мъже за жените“, „Не наричайте жените мъжки момичета – позиция на Исак Гомес“, „Нашумелите сериали и реалити програми“, „безследно изчезнали /Караваджо, Дизел, Амундсен и Екзюпери“/ и др.

**Религиозни:** „Библейско-исторически разказ за Успението на Света Богородица“ и “ Света Петка Българска“.

Празничните сбирки по традиция бяха посветени на: Трети март – Националния празник на България, Деня на славянската писменост, Деня на Съединението, Деня на независимостта.

Бяха проведени и няколко срещи: със самодейците от град Силистра и град Добрич, с читалищното настоятелство на читалището в Скобелево, с представителни групи от НЧ „Просвета 1919“ - с. Ясеново, Клуба на жените на офицерите и сержантите от запаса и резерва – Стара Загора, литературен клуб „Орфей“ при НЧ „Св. Преп. Паисий Хилендарски“ Асеновград, новия кмет на Яворово и др.

***Весело и атрактивно протичат рождените, именните дни и юбилейните тържество.*** Неизличими спомени у всички оставиха 70-годишният юбилей на Руска Ганчева и 80 годишният юбилей на Денка Монева.

**Изследователската дейност** отново бе ориентирана към издирване на новите яворовци и допълване на родословните дървета на яворовските родове, изработени от о.з. полк. Вътю Марков.

***През 2019 год. на специално тържество бе представен и обсъден сборникът „Ахинорите“.*** Читалищното настоятелство благодари да дамите от клуба за всеотдайната им и сърцата дейност!

**Художествените състави**

***И през 2019 год. ФГ „Ахинора“ бе лицето на Нч „Ахинора – 2006 г.“.*** Тя наброява 9 дами. Още три се включват само в общоселските тържества, тъй като не могат да пътуват. Репертоарът на групата бе допълнен с 6 нови песни: „Песен за розите“, „Градила мома нова градинка“, Синьото цвете цъфтеше“, „Ой провикна се зелен ми здравец“ , „Садила мома жълта латинка“ и „Сяла мома роксан цвете“. Благодарим на Милена Иванова, която ни предостави текста и музиката на песните.

ФГ „Ахинора“ имаше десетки изяви на местни, регионални и общински празници, на национални и международни събори. Бе отличена с 9 грамоти, 2 дипломи, 1 сертификат и 1 препоръка за участие в европейския шампионат по фолклор, 1 сребърен и 2 бронзови медала, 1 благодарствен адрес:

* Националният събор на овцевъдите „Заблеяло ми агънце“ – грамота за отлично представяне, диплом и бронзов медал;
* Балканският шампионат по фолклор „Жива вода“ – Хисаря 2019 – грамота, диплом, сребърен медал и препоръка за участие в европейския шампионат по фолклор;
* Третият национален фолклорен събор „С мирис на теменуги“ –Яворово 2019“ - грамота, удостоверение и бронзов медал;
* Вторият национален фолклорен събор „С гозбите на баба“ – Яворово 2019 – грамота;
* Празникът на плодородието – с. Ракитница – грамота;
* Съборът „С песните на Капитан Петко войвода“ – с. Ракитница – сертификат;
* Юбилейният концерт на читалището в с. Ясеново – благодарствен адрес;

На местно и регионално ниво Фг „Ахинора“ се представи на: Бабинденското тържество, на Трифонзарезанското тържество, на Пролетния празник, на Националния празник на България, на Осмомартенското тържество, на Срещата със самодейците от гр. Силистра и гр. Добрич, на срещата с представители на читалището в с. Скобелево, на сцената на амфитеатъра в Етнографския комплекс „Дамасцена“, на Празника на Яворово, на Деня на народните будители, на Деня на християнското семейство и християнската младеж, на Коледно-новогодишното тържество.

През 2019 год. като индивидуални изпълнители се изявиха Руска Ганчева, Нанка Василева и Зоя Иванова, и бяха отличени с грамоти и сертификати. Дължим благодарност на дамите от фолклорната група и на г-жа Нанка Василева за отделеното време за репетиции и участия, и за проявеното старание и отговорност. От сърце им желаем здраве и още по-големи успехи! През 2020 година ще се проведе XII НСБНТ Копривщица 2020. Нанка Василева и Зоя Иванова участваха в работна среща – семинар Практически насоки за събора. Необходимо е да се закупят автентични блузи за празничната тракийска носия.

***Групата за художествено слово се изявява на всички читалищни и общоселски празници.*** Станка Делиянкова, Янка Иванова, Стефка Антонова, Денка Монева, Зоя Иванова, Танка Тодорова , Танка Йовчева, Мария Танева, Иванка Нанева и др. умело изпълняват стихове на наши и чужди поети. А на събора „С гозбите на баба“ Пенка Иванова бе наградена със златен медал за изпълнението на яворовите творби „Павлета делия и Павлетица млада“ и „Стон“.

***Сборна детска формация „Веселите яворовчета“ през тази година проведе един различен детски празник.*** Децата, заедно със своите баби, най-напред посетиха зоопарка в Стара Загора, след което последва щуро забавление в Парти център ТМ там Велислав и Александър умело представиха сценката „Чорбаджи Генчо и Хитър Петър“. Изключителни заслуги за подготовката и провеждането на този празник имат читалищният секретар Стефка Антонова и детската учителка Зоя Иванова, за което им благодарим. През следващите години отново ще търсим разнообразие в организацията и провеждането на детския празник.

***Все повече и по-значими изяви има и групата за традиционни и съвременни кулинарни изделия „Сръчни и умятни“.*** На Третия национален фолклорен събор „С мирис на теменуги“ тя бе отличена със златен медал. Танка Тодорова също получи златен медал за приготвената от нея погача „Слънце“, Иванка Димова – сребърен за плодов пай „Четирилистна детелина“, Лилия Василева – бронзов медал за сладки „Калии“, Янка Иванова – диплом за оригиналност – за сладкиш „Теменуга“, Недка Иванова - грамота за питка „Цвете“ и Руска Ганчева – грамота за булчинска баница. Впечатляващо бе представянето на групата в селския двор на „Богородична стъпка“. Сръчните и умятни яворовки бяха приготвили: традиционна баница със сирене и масло, баница „Розички“, сладко-солена баница, пухкава месеница, кекс „Роза“, кекс „Овен“, многоцветен кекс, сладкиш „Сладката монахиня“, погача „Слънце“, вкусни кифлички, дебели кори, домашен хляб с мед и лимец и мн. др. Те представиха още: ликьор от вишни, ликьор от зелени орехчета, сироп от маслодайна роза, домашно вино, мускатова ракия, мед от Яворово, ябълков оцет, дамашно приготвена юфка, домашно приготвен катък и много други.

**Празниците на Нч „Ахинора – 2006 г.“**

* През 2019 год. Нч „Ахинора-2006г.“ подготви и проведе станалите вече традиционни празници:
* Добре дошла на всяка баба на веселата ни забава;
* Пияни от вино и любов;
* Пролетта като начин на живот;
* Помним! Прекланяме се! Гордеем се!;
* Вселената жена;
* Детски празник – седми рожден ден на Сборна детска формация „Веселите яворовчета“;
* Празникът на село Яворово;
* Денят на народните будители;
* Денят на християнското семейство и християнската младеж;
* Коледно-новогодишното тържество.

**Паметни прояви на НЧ „Ахинора-2006 г.“ през 2019 год.**

* Участие в „Събуждане с хоро“;
* Третият национален фолклорен събор „С мирис на теменуги“;
* Детският празник;
* Завоюваните 3 златни, 2 сребърни, 3 бронзови медали и много грамоти, дипломи, сертификати и препоръки от Фг „Ахинора“, Групата за художествено слово „Стихии“ и Групата за традиционни и съвременни кулинарни изделия „Сръчни и умятни“.
* Придвижване до финалната права на дейността по построяване Паметника на загиналите яворовци във войните за национално обединение.

**Контакти със сродни читалища и клубове.**

***Нч „Ахинора-2006 г.“ поддържа творчески контакти с повече от 20 сродни читалища и клубове от цялата страна.*** Те съдействат за обмяна на идеи и обогатяване на читалищната дейност. През 2019 год. приятели на читалището ни станаха: Пенсионерски клуб „Отец Паисий“ – гр. Добрич, Нч „Просвета 1919“ – с. Скобелево, общ. Павел баня“, Нч Алеко Константинов -1919“ – с. Ясеново, общ Казанлък, литературен клуб „Орфей“ при НЧ „Св. Преп. Паисий Хилендарски“ – град Асеновград.

**Информационно обслужване на населението и издателска дейност**

***И през 2019 год. информационното обслужване на населенето се осъществяваше чрез читалищния в. „Ахинора“. Бяха издадени 6 броя.*** Поддържат се постоянните му рубрики. В рубриката „Животът – огърлица от радостни и скръбни мигове“ информираме читателите за радостните и скръбните прояви в селото. В рубриката „Село, село, родно село“ представихме новия кмет на селото, резултатите от изборите, организираните трудови инициативи и празници, юбилейни тържества на яворовци... На страниците на вестника поместихме непубликувани творби на творци от селото и региона: „Сирачето на гробищата“ – Иван Костов, „Уедин мъж две жени“ – Петко Гъбев, Стихотворения за село Яворово – Иван Паскалев, Стихотворения, посветени на Великден, Стихотворения на чирпанския поет Ангел Кроснев и др. ***В новата рубрика „Първи стъпки“ намери място първият разказ на Гергана Атанасова – „Кучето с тъжните очи“.***

***Наложи се и още една нова рубрика – „Доброто е живо“. В нея разказваме за благородни постъпки на жителите на селото.*** Продължи практиката да се публикуват във вестника допълнените и красиво оформени родословни дървета на яворовските родове: Кратунови, Ганчевски и Боеви. Рубриката „Читалищен живот“ отразява всички читалищни прояви и отзивите за тях. Поддържат се и останалите рубрики: Позиция, Благодарност, Информация, Новите яворовци, Дарения за паметника, Благодарност за нашите дарители и др.

Вестникът се списва на доброволни начала и се отпечатва с помощта на дарители. ***От 2017 год. отпечатването му се подпомага от Община Стара Загора, за което сърдечно благодарим!***

Читалището се абонира за „Читалищин вестник“ и „Народен лечител“. Редовно получаваме и обсъждаме вестниците: „Наше село“ – с. Кънчево и „Екзархантимовска светлина“ – с. Екзарх Антимово. Общината ни абонира за сп. „Птици в нощта“. Като дарение получаваме и новото списание „Картини с думи и багри“ на издателство gabriell-e-lit.

**Много богата бе издателската дейност на НЧ „Ахинора“.** Издадени бяха: сборникът „Ахинорите“. Календар 2019-2020 год., папки с логото на НФС „Смирис на теменуги“, грамоти, дипломи, удостоверения, афиши за събора, детския празник, празника на селото и дарителската кампания за паметника, пана с акростиховете на Иван Паскалев „Село Яворово“ и „Вестник Ахинора“. Благодарим на рекламна къща Цветница ООД и рекламна къща NGV Group.

**Публикации в периодичния печат:**

Читалищен вестник 9

Радио Стара Загора 4

Вестник Трета възраст 4

Вестник Минаха години 3

Вестник Над 55 1

Вестник Екзархантимовска светлина 1

Списание Картини с думи и багри 1

Вестник Златна възраст 1

Старозагорски новини 1

**Публикации в социалната мража фейсбук 285**

**Публикации в платформата Ю туб 15**

**Трудови инициативи**

И тази година дамите от клуб „Ахинора“ засадиха цветя пред кметството и край бордюрите в селския парк. Особени грижи за тях положиха Галя Никова и Христо Христов. Те няколко пъти окопаваха и поливаха цветята. За съжаление, през ваканцията децата поломиха всичко. Много усилия по поддържане на парка положи и Пенка Симеонова, но не намери последователи. Ахинорите почистиха основно клуба на пенсионара, читалищния салон, сцената, балкона и фоайето на кметството преди и след НФС „С мирис на теменуги“ – Яворово 2019.

***Всички прояви на Нч „Ахинора-2006 г.“ са отразени в Летописната книга, в рубриката „Читалищен живот“ на в. „Ахинора“, в социалните мрежи, а някои – в общинския, регионалния и националния печат.***

**ФИНАНСИРАНЕ**

През отчетния период средствата за обезпечаване на читалищната дейност се набираха от държавната субсидия, от членски внос, от общинския бюджет и от дарения:

От държавната субсидия 7117 лв.

От общинския бюджет 2300 лв.

От членски внос 194 лв.

От дарения

* За паметника 240 лв.
* За организация на читалищната дейност 1014 лв.
* Освен пари Нч „Ахинора“ получи като дарение още:
* Компютър и принтер, DVD, 31 книги, 1 списание.

Всички дарители получиха свидетелства за дарение.

Читалищното настоятелство на Нч „Ахинора-2006 г.“ благодари на всички членове на читалището за активното им участие в читалищната дейност. Пожелава на тях и техните семейства крепко здраве и семейно благополучие през новата 2020 година!

14.12.2019 год. **Читалищно настоятелство на Нч „Ахинора-2006 г.“:**

Пенка Иванова ...................................

Зоя Иванова ...................................

Васил Василев ...................................

Добри Иванов ...................................

Марийка Колева ...................................